གོང་དུ་ལྷ་བོན་སྒོ་བཞི་དང་སྣང་གཤེན་བོན་སྒོ་བཞི་གཉིས་གཅིག་མིན་སྐོར་ཅུང་ཟང་གླེང་འདུག་པས་དེའི་སྐོར་བསམ་ཚུལ་ཐུང་ངུ་ཞིག་ཞུས་ན།མཁས་དབང་ནམ་མཁའི་ནོར་བུའི་ལྷ་བོན་སྒོ་བཞི་ཞེས་པ་དེ་ནི་རྒྱུའི་བོན་བཞི་པོ་རང་ཡིན་པར་ཐག་གཅོད་བྱས་ཡོད་ལ།དེ་བཞིན་ང་ཚོ་བོན་པོ་ཚོ་མང་པོ་ཞིག་གིས་དེ་རང་དུ་ངོས་འཛིན་བྱེད་ཀྱིན་ཡོད་ཚོད་རེད།འོན་ཀྱང་དེ་ལ་བསམ་གཞིག་ནན་པོ་བྱས་པ་ཡིན་ན་ཤིན་ཏུ་ནོར་བ་ཞིག་རེད་སྙམ།གང་ཞེ་ན།ལྷ་བོན་སྒོ་བཞི་ནི་གྲི་གུམ་གྱི་སྐབས་སུ་མ་ནུབ་པར་གནས་ཡོད་པ་བསྟན་འབྱུང་ཁག་ལས་གསལ་པོར་བསྟན་ཡོད་ལ།རྒྱུ་བོན་བཞི་དང་དེ་གཉིས་གཅིག་ན་རྒྱུ་བོན་བཞི་ཀ་གྲི་གུམ་གྱི་སྐབས་སུ་མ་ནུབ་པར་འདོད་དགོས་མོད།དེ་ལྟར་འདོད་པ་ལ་ཤིན་ཏུ་མི་རིགས་ཏེ།གྲི་གུམ་སྐབས་སུ་རྒྱུའི་བོན་ནང་ནས་ཕྱྭ་གཤེན་དང་འཕྲུལ་གཤེན་གཉིས་ཀྱི་བོན་ཡོངས་རྫོགས་དང་ད་དུང་སྲིད་གཤེན་བོན་ཕྱེད་ནུབ་པ་ཡིན་པར་ཁྲོ་བོ་དབང་ཆེན་དང་།ལེགས་བཤད་མཛོད་དུ་དྲངས་པའི་རྫོགས་པ་གསས་མཁར་གྱི་ལུང་སོགས་ལས་གསལ་པོར་བསྟན་པས་སོ།།དེས་ན་ཁྲོ་བོ་དབང་ཆེན་དང་རྫོགས་པ་གསས་མཁར་གྱི་ལུང་སོགས་ཀྱིས་གྲི་གུམ་སྐབས་སུ་སྣང་གཤེན་གྱི་བོན་ཡོངས་རྫོགས་མ་ནུབ་པར་བསྟན་པ་དང་།བསྟན་འབྱུང་ཁག་ལས་གྲི་གུམ་སྐབས་སུ་ལྷ་བོན་སྒོ་བཞི་མ་ནུབ་པར་བསྟན་པ་གཉིས་ཕན་ཚུར་གོ་བསྡུར་ན།ལྷ་བོན་སྒོ་བཞི་དང་སྣང་གཤེན་བོན་སྒོ་བཞི་གཉིས་གཅིག་པ་ཡིན་པ་ནི་ཤིན་ཏུ་གསལ་བས་སོ།།།།